

**LIETUVOS BANKO VALDYBA**

**NUTARIMAS**

**DĖL LIETUVOS BANKO VALDYBOS 2014 M. VASARIO 13 D.** **NUTARIMO NR. 03-28 „DĖL PINIGŲ FINANSŲ ĮSTAIGŲ PALŪKANŲ NORMŲ STATISTINĖS ATSKAITOMYBĖS“ PAKEITIMO**

2014 m. spalio 7 d. Nr. 03-179

Vilnius

Lietuvos banko valdyba n u t a r i a:

1. Pakeisti Lietuvos banko valdybos 2014 m. vasario 13 d. nutarimu Nr. 03-28 „Dėl pinigų finansų įstaigų palūkanų normų statistinės atskaitomybės“ patvirtintus:

1.1. Pinigų finansų įstaigų palūkanų normų statistinės atskaitomybės bendruosius nuostatus:

1.1.1. Pakeisti 3.1 papunktį ir jį išdėstyti taip:

„3.1. **Atraminė atskaitingoji visuma** – pinigų finansų įstaigos, išskyrus centrinį banką ir pinigų rinkos fondus, Lietuvos rezidentės, teikiančios paskolas namų ūkiams ir (arba) ne finansų bendrovėms Lietuvos ir (arba) euro zonos (išskyrus Lietuvą) rezidentėms ir (arba) priimančios indėlius iš jų.“

1.1.2. Pakeisti 3.2 papunktį ir jį išdėstyti taip:

„3.2. **Pinigų finansų įstaigų palūkanų normų statistika** – pinigų finansų įstaigų, išskyrus centrinį banką ir pinigų rinkos fondus, Lietuvos rezidenčių palūkanų normų, taikomų namų ūkių ir ne finansų bendrovių Lietuvos ir euro zonos (išskyrus Lietuvą) rezidentų paskoloms ir indėliams, statistika.“

1.1.3. Pakeisti 7 punktą ir jį išdėstyti taip:

„7. Atskaitingųjų agentų atrankai Lietuvos bankas taip pat taiko 2014 m. balandžio 4 d. Europos Centrinio Banko gairėse ECB/2014/15 dėl pinigų ir finansų statistikos (nauja redakcija) (OL dar nepaskelbta) nustatytas formules ir kriterijus.“

1.1.4. Pakeisti 10 punktą ir jį išdėstyti taip:

„10. Atskaitingasis agentas, taikydamas apibrėžtis ir klasifikacijas, išdėstytas Bendruosiuose nuostatuose ir Reglamente (ES) Nr. 1072/2013 su paskutiniais pakeitimais, padarytais 2014 m. liepos 8 d. Europos Centrinio Banko reglamentu (ES) Nr. 756/2014 (ECB/2014/30) (OL 2014 L 205, p. 14), pateikia:“.

1.1.5. Pakeisti 11 punktą ir jį išdėstyti taip:

„11. Paskolų ir indėlių naujų susitarimų sumos pateikiamos tūkstančiais eurų, sveikaisiais skaičiais. Palūkanų normos pateikiamos procentais, keturių ženklų po kablelio tikslumu.“

1.1.6. Pakeisti 12 punktą ir jį išdėstyti taip:

„12. Paskolų ir indėlių sumos užsienio valiuta perskaičiuojamos į eurus pagal Europos Centrinio Banko ir Lietuvos banko skelbiamus ataskaitinio laikotarpio pabaigos užsienio valiutų santykius.“

1.1.7. Pakeisti 30 punktą ir jį išdėstyti taip:

„30. Teikiant PFĮ-02 formos I D dalyje naujų susitarimų duomenis apie paskolas, kurių sąlygos buvo persvarstytos, įtraukiamos tos paskolos, išskyrus atnaujinamąsias paskolas ir sąskaitų lėšų pereikvojimus bei kredito kortelės kreditą, kurios buvo suteiktos, bet iki sąlygų persvarstymo dar negrąžintos.“

1.1.8. Pakeisti 38 punktą ir jį išdėstyti taip:

„38. PFĮ palūkanų normų statistinėje atskaitomybėje paskolos ir indėliai klasifikuojami į paskolas ir indėlius eurais, kita valiuta.“

1.1.9. Pakeisti 47 punktą ir jį išdėstyti taip:

„47. PFĮ-02 formos I dalyje paskolos, išskyrus atnaujinamąsias paskolas ir sąskaitų lėšų pereikvojimus bei kredito kortelės kreditą, ne finansų bendrovėms klasifikuojamos į tris dydžio kategorijas:

47.1. paskolos, kurių dydis iki 0,25 mln. eurų imtinai;

47.2. paskolos, kurių dydis nuo 0,25 iki 1 mln. eurų imtinai;

47.3. paskolos, kurių dydis nuo 1 mln. eurų.“

1.1.10. Pakeisti 71 punktą ir jį išdėstyti taip:

„71. Lietuvos bankas turi teisę tikrinti arba priverstinai rinkti informaciją, kurią atskaitingasis agentas privalo teikti Lietuvos bankui pagal PFĮ palūkanų normų statistinės atskaitomybės reikalavimus, nepažeisdamas Europos Centrinio Banko teisės pačiam įgyvendinti šią teisę, ypač kai atskaitingasis agentas netinkamai vykdo Bendrųjų nuostatų 70 punkte nurodytus būtinuosius statistinės atskaitomybės standartus.“

1.1.11. Pakeisti 72 punktą ir jį išdėstyti taip:

„72. Atskaitingiesiems agentams, pažeidusiems Bendrųjų nuostatų 70 punkte nurodytus būtinuosius statistinės atskaitomybės standartus, Europos Centrinis Bankas taiko sankcijas 2010 m. rugpjūčio 19 d. Sprendime ECB/2010/10 dėl statistinės atskaitomybės reikalavimų nevykdymo (OL 2010 L 226, p. 48) nustatyta tvarka ir Lietuvos bankas skiria baudas ir skaičiuoja delspinigius Poveikio priemonių už statistinės informacijos pateikimo pažeidimus taikymo taisyklėse, patvirtintose Lietuvos banko valdybos 2004 m. gegužės 6 d. nutarimu Nr. 65, nustatyta tvarka.“

1.2. Pinigų finansų įstaigos palūkanų normų statistinės ataskaitos PFĮ-02 formą ir išdėstyti ją nauja redakcija (pridedama).

2. Nustatyti, kad:

2.1. šis nutarimas įsigalioja 2015 m. vasario 2 d.;

2.2. šiuo nutarimu patvirtintos statistinės ataskaitos PFĮ-02 formos duomenys Lietuvos bankui teikiami pradedant 2015 m. sausio mėnesio duomenimis.

Valdybos pirmininkas Vitas Vasiliauskas